open-index/open-wikipedia-markdown huggingface dataset:
לשרוף (שיר)

"**לשרוף**" הוא שיר בביצוע הזמר הישראלי רותם כהן. השיר יצא לאור ב-4 בינואר 2026 כסינגל הראשון מתוך אלבומו החמישי של כהן "הבן של נורית", לאחר תקופה ממושכת של שקט מוזיקלי.

## רקע
השיר "לשרוף" יצא לאחר תקופה של כשנתיים שבה כהן לא פרסם חומרים מוזיקליים חדשים. במהלך תקופה זו עבר כהן תהליך אישי משמעותי, שבמרכזו הפיכתו לאב לשלושה ילדים והתמקדות בחיי המשפחה. חזרתו למוזיקה באמצעות השיר הוצגה כפתיחת פרק חדש בקריירה שלו וכחזרה לפעילות יצירתית לאחר התכנסות ממושכת. הבחירה ב"לשרוף" כסינגל ראשון מתוך האלבום החמישי הוצגה כמהלך מכוון, שנועד לאותת על כיוון אישי וישיר יותר ביצירתו של כהן. על פי הפרסומים, האלבום המתקרב מסתמן כחשוף במיוחד, והשיר נתפס ככזה שמציג כבר בשלב מוקדם את הטון הרגשי והכנות שמאפיינים את החומרים החדשים.

## על השיר
"לשרוף" נכתב והולחן על ידי רותם כהן בשיתוף עם היוצרים אבי אוחיון ואסף צרויה, שגם הפיק אותו מוזיקלית. על פי התיאורים, הכתיבה של השיר נשענת על חיי היום יום ואינה עושה שימוש בדימויים הירואיים או מרוחקים. במקום זאת, השיר מתאר סיטואציות שגרתיות ומצבים רגשיים מוכרים, תוך ניסיון ללכוד תחושות של חוסר שקט, בלבול ותנועה מתמדת בין קצוות.
מבחינה מוזיקלית ותמטית, "לשרוף" תואר כשיר שנע בין קצוות ברורים. שיר לוי מ"סרוגים" הדגישה את המעבר בין שקט לצרחות, בין רצון לברוח לבין הצורך להישאר, ובין שליטה לאיבוד שליטה. תנועה זו בין מצבים מנוגדים הוצגה כציר המרכזי שסביבו בנוי השיר כולו.

הפזמון, החוזר על הביטוי "בא לך", תואר על ידי לוי כמרכיב מרכזי בבניית תחושת חוסר השקט של השיר. החזרה על המשפטים מבטאת רצון לחוות רגשות בעוצמה ובמהירות, ומדגישה את הפערים הרגשיים המלווים את הדמות בשיר. השימוש בפזמון החוזר הוצג כאמצעי להעברת תחושת עומס רגשי והצפה, ללא ניסיון לייפות או לאזן את התחושות המתוארות.

## מיקומי שיא

## הערות שוליים

קטגוריה:שירי 2026
קטגוריה:סינגלים מ-2026
קטגוריה:שירי רותם כהן
קטגוריה:שירים בעברית
קטגוריה:שירים שנכתבו על ידי אבי אוחיון
קטגוריה:שירים שנכתבו על ידי אסף צרויה
קטגוריה:שירים שהולחנו על ידי אבי אוחיון
קטגוריה:שירים שהולחנו על ידי אסף צרויה
קטגוריה:שירים שהופקו על ידי אסף צרויה
קטגוריה:סינגלים בהוצאת די-מיוזיק
כל המוכשרים

"**כל המוכשרים**" הוא שיר בביצוע הזמרת-יוצרת הישראלית תמר ריילי. השיר נכלל באלבום הבכורה של ריילי, הקרוי על שמה, ופותח את האלבום, שיצא לאור ב-4 בינואר 2026.

## רקע
"כל המוכשרים" נכלל באלבום הבכורה של תמר ריילי, הכולל 12 שירים, והוא משמש כשיר הפותח את האלבום. מיקומו בראש רשימת השירים מציב אותו כפתיחה ישירה לפרויקט כולו וכחלק מהאופן שבו מוצג עולמה המוזיקלי של ריילי כבר מן השנייה הראשונה. ענבר מלכא מ"סרוגים" ציינה כי פתיחת האלבום בשיר זה מדגישה את הבחירה להציג את החומרים החדשים לצד שירים מוכרים מתקופות קודמות, כחלק ממעבר מובנה לשלב חדש בקריירה שלה. אלבום הבכורה יצא לאחר תקופה שבה ריילי זוהתה עם חשיפה ציבורית רחבה דרך הטיקטוק, וכן לאחר ששירה "בחיבק" זכה לעשרות מיליוני צפיות והשמעות בפלטפורמות שונות.

"כל המוכשרים" נפתח בקטע דיבור של ריילי, בו היא מדברת על עקרון השפע, ומנסחת אמירות הקשורות ליחסים בין שפע, צמצום ושיתוף. עוד ציינה מלכא מ"סרוגים" כי כבר בתחילת השיר ניתן לחוש את סגנונה של ריילי וכי הוא מובחן בתוך הנוף המוזיקלי שבו היא פועלת. מלכא קישרה בין פתיחת השיר בקטע הדיבור לבין היכולת לזהות את טביעת הקול והסגנון האישי שלה, שנוכחים גם בשירים אחרים באלבום.

## מיקומי שיא

## הערות שוליים

קטגוריה:שירי 2026
קטגוריה:שירי תמר ריילי
קטגוריה:שירים בעברית
אנתוני ניו

**אנתוני ניו** (באנגלית: **Anthony New**; 1747 – 2 במרץ 1833) היה פוליטיקאי ועורך דין אמריקאי מווירג'יניה ומקנטקי.

## ביוגרפיה
ניו נולד ב-1747 במחוז גלוסטר שבמושבת וירג'יניה. הוא השלים לימודי הכנה, למד משפטים והוסמך כעורך דין. במהלך מלחמת העצמאות האמריקאית שירת כקולונל במיליציה של וירג'יניה בשנים 1780–1781.

בשנת 1792 נבחר לבית הנבחרים של ארצות הברית כנציג סיעת מתנגדי הממשל, וכיהן בו בשנים 1793–1805. לאחר מכן עבר לאלקטון שבקנטקי, ונבחר מחדש לבית הנבחרים כנציג המפלגה הדמוקרטית-רפובליקנית מטעם קנטקי בשנת 1810, וכיהן בשנים 1811–1813. הוא נבחר שוב בפעם השלישית בשנת 1816 וכיהן בשנים 1817–1819, ובפעם הרביעית בשנת 1820 וכיהן בשנים 1821–1823.

לאחר סיום הקריירה הפוליטית שלו עסק בחקלאות. אנתוני ניו נפטר ב־2 במרץ 1833 באחוזתו שנקראה "Dunheath" סמוך לאלקטון, קנטקי, ונקבר בבית הקברות המשפחתי שבאחוזה.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-18
קטגוריה:חברי בית הנבחרים של ארצות הברית מקנטקי
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1747
קטגוריה:אמריקאים שנפטרו ב-1833
פרנסיס ווקר (פוליטיקאי מווירג'יניה)

**פרנסיס ווקר** (באנגלית: **Francis Walker**; 22 ביוני 1764 – מרץ 1806) היה בעל מטעים ופוליטיקאי אמריקאי, אשר כיהן כחבר בבית הנבחרים של וירג'יניה בשנים 1788–1791 ושוב בשנים 1797–1801. בנוסף ייצג את וירג'יניה בבית הנבחרים של ארצות הברית בשנים 1793–1795.

## ביוגרפיה
פרנסיס נולד ב-22 ביוני 1764 בקובהאם שבמושבת וירג'יניה, והיה הבן השני מבין שנים עשר ילדיהם של ד"ר תומאס ווקר (1715–1794) ושל מילדרד ווקר. אמו הייתה אלמנתו של ניקולס מריוות'ר, ובאמצעותה ירש את אחוזת Castle Hill שבמחוז אלבמרל. אחיו הבכור, ג'ון ווקר, ייצג את וירג'יניה בקונגרס הקונטיננטלי ובסנאט של ארצות הברית.

פרנסיס נישא לג'יין בירד נלסון, בתו של הגנרל יו נלסון ונכדתו של ויליאם נלסון, שכיהן כנשיא המועצה וכמושל בפועל של וירג'יניה הקולוניאלית. לזוג נולדו שתי בנות, ג'יין וג'ודית. ג'ודית נישאה לוויליאם ק. ריבס, שלימים כיהן כסנאטור מטעם וירג'יניה.

בבחירות לקונגרס בשנת 1792 נבחר ווקר לייצג את מחוז הבחירה ה־14 של וירג'יניה, שזה עתה הוקם, בבית הנבחרים של ארצות הברית, אשר אז עדיין התכנס בפילדלפיה. הוא נכנס לתפקידו ב־4 במרץ 1793 וכיהן כהונה אחת עד 3 במרץ 1795. לאחר סיום כהונתו בבית הנבחרים של ארצות הברית פרש פרנסיס ווקר מהחיים הפוליטיים.

מלבד שירותו ברמה המדינתית והפדרלית, כיהן ווקר כשופט במחוז אלבמרל וכקולונל במיליציה של המחוז. הוא נפטר בביתו במרץ 1806 ונקבר בחלקת הקבר המשפחתית שבאחוזת Castle Hill.

## קישורים חיצוניים

* 
* 

קטגוריה:אמריקאים ילידי וירג'יניה
קטגוריה:חברי בית הנבחרים של ארצות הברית מווירג'יניה
קטגוריה:אמריקאים שנולדו ב-1764
קטגוריה:אמריקאים שנפטרו ב-1806
ג'ון ניקולס (פוליטיקאי)

**ג'ון ניקולס** (באנגלית: **John Nicholas**; 19 בינואר 1764 – 31 בדצמבר 1819) היה עורך דין, חקלאי ופוליטיקאי אמריקאי, אשר ייצג את מדינת וירג'יניה בבית הנבחרים של ארצות הברית בשנים 1793–1801.

## ביוגרפיה
### ראשית חייו
ניקולס נולד ב־19 בינואר 1764 בוויליאמסבורג, שבאותה עת הייתה חלק ממושבת וירג'יניה באמריקה הבריטית. הוא היה בנו של השופט רוברט קרטר ניקולס (1729–1780) ושל אן ניקולס לבית קארי (1735–1786), בתו של וילסון מיילס קארי, בן לאחת המשפחות הוותיקות והעשירות ביותר בווירג'יניה. בין אחיו נמנו ג'ורג' ניקולס, שכיהן כתובע הכללי של קנטקי (ואביו של הסנאטור רוברט קרטר ניקולס), וכן וילסון קרי ניקולס, שלימים היה מושל וירג'יניה.

לאחר שלמד בבתי הספר המקומיים, השלים את לימודיו במכללת ויליאם ומרי בוויליאמסבורג, למד משפטים, הוסמך כעורך דין ועסק במקצוע במחוז הולדתו.

בשנת 1795 נישא לאן רוז לוסון (1770–1838), בתם של גאווין לוסון וסוזנה לוסון לבית רוז. לזוג נולדו תשעה ילדים.

### קריירה פוליטית
ניקולס נבחר לקונגרס השלישי כנציג סיעת מתנגדי הממשל, ונבחר מחדש בשלוש מערכות הבחירות הבאות כנציג המפלגה הדמוקרטית-רפובליקנית. הוא כיהן בבית הנבחרים של ארצות הברית מ־4 במרץ 1793 ועד 3 במרץ 1801.

בשנת 1798, עוד לפני חקיקת חוקי הזרים וההמרדה, אשר הפך לעבירה פלילית פרסום כתיבה 'שקרית, שערורייתית וזדונית' נגד הממשלה או נבחריה, טען ניקולס כי החוק המוצע אינו חוקתי. לדבריו, החוק סותר את חופש הביטוי המעוגן בתיקון הראשון לחוקה, משום שהוא מאפשר ענישה של העיתונות גם על פרסום דברי אמת, כאשר לא ניתן להוכיח את אמיתותם – מצב נפוץ למדי. בשנת 1799, כאשר הרפובליקנים בבית הנבחרים ניסו לבטל את חוקי הזרים וההמרדה, נדחתה ההצעה בהצבעה לפי קווי מפלגה. ניקולס כתב דו"ח מיעוט שבו הסביר כי מטרת החוק קשורה לדגם השלטוני של בריטניה הגדולה: 'המלך יורש את שלטונו, ולפי תורת הממשל שלהם אינו יכול לטעות. פקידי הציבור הם נציגיו ויונקים חלק מחסינותו'. ניקולס הבחין בין יחס כנוע זה לפקידי ציבור בבריטניה לבין היחס הראוי לנבחרי הציבור בארצות הברית, המשרתים את העם וניתנים להדחה בבחירות.

### בערוב ימיו
בשנת 1803 עבר ניקולס לז'נבה שבמדינת ניו יורק והקים חווה חקלאית. בשנים 1806–1809 כיהן כחבר הסנאט של מדינת ניו יורק, ובמקביל שימש כשופט בבית המשפט לעניינים אזרחיים משנת 1806 ועד מותו בשנת 1819.

ג'ון ניקולס נפטר בביתו ב־31 בדצמבר 1819, ונקבר בבית הקברות גלנווד שבעיר ז'נבה, ניו יורק.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:ויליאמסבורג (וירג'יניה): אישים
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1764
קטגוריה:אמריקאים שנפטרו ב-1819
עונת 2011 ב-WNBA

**עונת 2011** הייתה העונה ה-15 של ליגת ה-WNBA. הליגה כללה 12 קבוצות (כמו בעונה הקודמת) והסתיימה בניצחון של מינסוטה לינקס בפעם הראשונה בתולדות המועדון. היא ניצחה בסדרת הגמר את אטלנטה דרים עם תוצאה 3:0. ל"אטלנטה דרים" זה היה הפסד שני ברציפות בסדרת הגמר.

תואר השחקנית המצטיינת של העונה הסדירה (MVP) הוענק לטאמיקה קאצ'ינגס (אינדיאנה פיבר)

מספר משחקים לכל קבוצה היה 34. העונה כללה 223 משחקים (כולל 19 משחקים בשלב פלייאוף), שבהם נכחו 	1,622,685 צופים. 

משחקי הליגה שודרו ברשתות ESPN, ABC ו-NBA TV.

## דראפט 2011
הגרלת הדראפט בהשתתפות 4 קבוצות נערכה ב-2 בנובמבר ומינסוטה לינקס זכתה בזכות הבחירה הראשונה. יתר הקבוצות קיבלו זכות בחירה בהתאם לסדר הפוך של דירוגן הסופי בעונה הקודמת, אך בעקבות הסכמים בין הקבוצות סדר הבחירה השתנה. בדראפט הראשי נבחרו 36 שחקניות מהן 32 מארצות הברית, 2 מאוסטרליה ושחקנית בודדת מלטביה וסרביה.

להלן חמש הבחירות הראשונות:

## העונה הסדירה
העונה כללה 34 משחקים לכל קבוצה.

## פלייאוף
כל מפגש כלל עד 3 משחקים למעט גמר שנדרשו בו 3 ניצחונות.

### סדרת הגמר

## שחקניות מצטיינות
*  MVP של העונה הסדירה ב-WNBA - טאמיקה קאצ'ינגס (אינדיאנה פיבר)
* MVP של סדרת הגמר ב-WNBA - סיימון אוגסטס (מינסוטה לינקס)
* שחקנית ההגנה של העונה ב-WNBA - סילביה פאולס (שיקגו סקיי)
* התנהגות ספורטיבית - סו בירד (סיאטל סטורם), רות ריילי (סן אנטונין סילבר סטארז)
* רוקי השנה ב-WNBA - מאיה מור (מינסוטה לינקס)
* מלכת הנקודות - דיאנה טאורסי (פיניקס מרקורי) - 21.6 בממצוע למשחק
* מלכת הריבאונדים -טינה צ'ארלס (קונטיקט סאן) - 11.0 בממוצע למשחק
* מלכת האסיסטים - לינדזי ויילן (מינסוטה לינקס) - 5.9 בממוצע למשחק

### קבוצת העונה
חמישיית העונה הראשונה
* לינדזי ויילן (מינסוטה לינקס)
* דיאנה טוראסי (פיניקס מרקורי)
* אנג'ל מקאוטרי (אטלנטה דרים)
* טאמיקה קאצ'ינגס (אינדיאנה פיבר)
* טינה צ'ארלס (קונטיקט סאן)

חמישיית העונה השנייה
* סו בירד (סיאטל סטורם)
* קפי פונדקסטר (פיניקס מרקורי)
* פני טיילור (פיניקס מרקורי)
* סיימון אוגסטס (מינסוטה לינקס)
* סילביה פאולס (שיקגו סקיי)

## משחק האולסטאר
ב-23 ביולי בפרוסט בנק סנטר, סן אנטוניו נערך משחק האולסטאר של הליגה. סגל נבחרות מזרח ומערב נקבע על ידי הצבעת אוהדים ומאמנים. המשחק הסתיים בניצחון נבחרת בית המערב על נבחרת בית המזרח עם תוצאה 113-118.  

תואר השחקנית המצטיינת של המשחק (MVP) הוענק לסווין קאש (סיאטל סטורם).

## קישורים חיצוניים

* נתוני העונה
* סיכום עונה

 

קטגוריה:תחרויות כדורסל ב-2011
קטגוריה:2011 בארצות הברית
קטגוריה:עונות WNBA
ערפדינה: ערפדית מתבגרת

**ערפדינה: ערפדית מתבגרת** (באנגלית: **Vampirina: Teenage Vampire**) היא סדרת טלוויזיה לייב אקשן אמריקאית קומית, שפותחה על ידי רנדי בארנס. הסדרה היא סדרת הלייב אקשן לסדרה "ערפדינה" שמשודרת בערוץ דיסני ג'וניור.

הסדרה שודרה לראשונה ב-12 בספטמבר 2025 בערוץ דיסני ארצות הברית וב-15 באוקטובר 2025 כל פרקי העונה הראשונה עלו לשירות הסטרימינג "דיסני+". הסדרה משודרת בישראל בערוץ דיסני ישראל החל מ-4 בפברואר 2026.

## עלילה
וי הונטלי, ערפדית מתבגרת, עוזבת את טרנסילבניה כדי ללמוד בפנימייה לאומנויות הבמה. בזמן שהיא חיה בקרב בני האדם, היא רודפת אחר התשוקה שלה למוזיקה, תוך כדי שמירה על זהותה הערפדית בסוד כדי להימנע מציידי הערפדים ממשפחת ואן הלסינג. האתגר מסתבך כאשר הוריה המגוננים יותר מדי שולחים רוח רפאים ללוות אותה, ובמקביל אחד מחבריה ללימודים מסתיר את העובדה שהוא ממשפחת ואן הלסינג.

## שחקנים ודמויות
### דמויות ראשיות
* **ערפדינה "וי" הונטלי** (קנזי ריצ'רדסון) - ערפדית בת 12 שאוהבת מוזיקה. בפרק השני של העונה הראשונה נחשף כי שמה המלא הוא ערפדינה בובוניקה הונטלי.
* **סופי צ'וי** (ג'יוון לי) - השותפה לחדר של וי והחברה הטובה ביותר שלה. היא נחמדה, לפעמים נלחצת יותר מדי, וגם די-ג'יי.
* **אלייג'ה סאמרס** (שון דיקסון) - הקראש של וי. הוא מסתיר שהוא ממשפחת ואן הלסינג כי הוא לא רוצה ללכת בעקבותם או לקבל הנחות בגלל זה.
* **דמי** (מיילו מהארליקה) - רוח רפאים בת 600 שנה, שחייב לשמור וללכת אחרי וי.
* **בריטני הייטאואר** (פיית' הדלי) - תלמידת מוכשרת בווילסון הול והאויבת/חברה של וי.

### דמויות משנה
* **בוריס הונטלי** (ג'ף מקהאם) - אבא של וי.
* **אוקסנה הונטלי** (קייט ריינדרס) - אמא של וי.

## שידור

## פרקים
### עונה 1

## הפקה
ב-1 בנובמבר 2024, Disney Branded Television הזמינה סדרת לייב אקשן לסדרה המצליחה של דיסני ג'וניור "ערפדינה".

ב-12 באוגוסט 2025 דיסני הודיעו שהסדרה תשודר לראשונה ב-12 בספטמבר 2025.

## מוזיקה
הסינגל הראשון של הסדרה, שיר הנושא "S-L-A-Y", שבוצע על ידי הכוכבת קנזי ריצ'רדסון ונכתב על ידי קארי קימל וג'קסון הופמן, יצא לאור ב-12 בספטמבר 2025. הפסקול המלא של הסדרה יצא לאור ב-10 באוקטובר 2025.

## הפצה
הסדרה שודרה לראשונה בערוץ דיסני ארצות הברית ב־12 בספטמבר 2025. כל פרקי העונה הראשונה יעלו לשירות הסטרימינג "דיסני+" בארצות הברית ב־15 באוקטובר 2025, כאשר פרקים 11–16 עלו לפני ששודרו בטלוויזיה בערוץ עצמו.

## קישורים חיצוניים
* 

## הערות שוליים

קטגוריה:סדרות טלוויזיה אמריקאיות שעלו לשידור בשנת 2025
קטגוריה:ערוץ דיסני: תוכניות וסדרות
עונת 2010 ב-WNBA

**עונת 2010** הייתה העונה ה-14 של ליגת ה-WNBA. הליגה כללה 12 קבוצות (לעומת 13 בעונה הקודמת) והסתיימה בזכייה של סיאטל סטורם בפעם הראשונה בתולדות המועדון. היא ניצחה בסדרת הגמר את אטלנטה דרים עם תוצאה 3:0

קבוצת סקרמנטו מונארכס שהייתה בין מייסדי הליגה הפסיקה להתקיים.

קבוצת "דטרויט שוק" עברה לטולסה שוק ובעקבות כך שולבה בבית מערב.

תואר השחקנית המצטיינת של העונה הסדירה (MVP) הוענק ללורן ג'קסון  (סיאטל סטורם).

מספר משחקים לכל קבוצה היה 34. העונה כללה 220 משחקים (כולל 16 משחקים בשלב פלייאוף), שבהם נכחו 1,598,174 צופים. 

משחקי הליגה שודרו ברשתות ESPN, ABC ו-NBA TV.

## דראפט 2010
ב-14 בדצמבר 2009 נערך דראפט עבור שחקניות סקרמנטו מונארכס שהפסיקה להתקיים.

הגרלת הדראפט בהשתתפות 4 קבוצות נערכה ב-5 בנובמבר ומינסוטה לינקס זכתה בזכות הבחירה הראשונה. יתר הקבוצות קיבלו זכות בחירה בהתאם לסדר הפוך של דירוגן הסופי בעונה הקודמת, אך בעקבות הסכמים בין הקבוצות סדר הבחירה השתנה. בדראפט הראשי נבחרו 36 שחקניות מהן 29 מארצות הברית, 2 מאוסטרליה והרפובליקה הדמוקרטית של קונגו ושחקנית בודדת מרומניה, הונגריה ובריטניה.

להלן חמשת הבחירות הראשונות:

## העונה הסדירה
העונה כללה 34 משחקים לכל קבוצה.

## [[פלייאוף]]
כל מפגש כלל עד 3 משחקים למעט גמר שנדרשו בו 3 ניצחונות.

### סדרת הגמר

## שחקניות מצטיינות
*  MVP של העונה הסדירה ב-WNBA - לורן ג'קסון  (סיאטל סטורם)
* MVP של סדרת הגמר ב-WNBA - לורן ג'קסון  (סיאטל סטורם)
* שחקנית ההגנה של העונה ב-WNBA - טאמיקה קאצ'ינגס (אינדיאנה פיבר)
* התנהגות ספורטיבית - טאמיקה קאצ'ינגס (אינדיאנה פיבר)
* רוקי השנה ב-WNBA - טינה צ'ארלס (קונטיקט סאן)
* מלכת הנקודות - דיאנה טאורסי (פיניקס מרקורי) - 22.6 בממצוע למשחק
* מלכת הריבאונדים -טינה צ'ארלס (קונטיקט סאן) - 11.7 בממוצע למשחק
* מלכת האסיסטים - טישה פנישיירו  (לוס אנג'לס ספארקס) - 6.9 בממוצע למשחק

### קבוצת העונה
חמישיית העונה הראשונה
* קפי פונדקסטר (פיניקס מרקורי)
* דיאנה טוראסי (פיניקס מרקורי)
* טאמיקה קאצ'ינגס (אינדיאנה פיבר)
* לורן ג'קסון  (סיאטל סטורם)
* סילביה פאולס (שיקגו סקיי) 

חמישיית העונה השנייה
* סו בירד (סיאטל סטורם)
* קתי דוגלס (אינדיאנה פיבר
* אנג'ל מקאוטרי (אטלנטה דרים)
* קריסטל לנגהורן (וושינגטון מיסטיקס
* טינה צ'ארלס (קונטיקט סאן)
## משחק האולסטאר
ב-10 ביולי במוהיגן סאן ארנה, אנקסוויל נערך משחק האולסטאר של הליגה. השנה משחק נערך בין נבחרת ארצות הברית בכדורסל נשים לבין יתר כוכבי הליגה. המשחק היה חלק של הכנות הנבחרת לאליפות עולם. סגל נבחרת כוכבי הליגה נקבע על ידי הצבעת אוהדים ומאמנים. הנבחרת כללה 5 שחקניות לא-אמריקאיות. המשחק הסתיים בניצחון נבחרת ארצות הברית עם תוצאה 72-99.  

תואר השחקנית המצטיינת של המשחק (MVP) הוענק לסילביה פאולס (שיקגו סקיי).

## קישורים חיצוניים

* נתוני העונה
* סיכום עונה

קטגוריה:תחרויות כדורסל ב-2010
קטגוריה:2010 בארצות הברית
קטגוריה:עונות WNBA
דואה וטריינטה ואן דייק

**דואה ואן דייק** (בהולנדית: **Douwe Van Dijk**) ואשתו **טריינטה ואן דייק** (בהולנדית: **Trijntje Van Dijk**) הם זוג מהכפר טרנארד בפריסלנד שבצפון הולנד. בני הזוג הצילו יהודים בתקופת השואה והוכרו כחסידי אומות העולם.

## פעילות בתקופת השואה להצלת יהודים
דואה ון-דייק וטריינטה ון-דייק היו זוג הולנדים שחיו בכפר טרנארד (Ternaard) שבמחוז פריסלנד, הולנד. דואה שימש כמזכיר המועצה המקומית של מחוז וסטדונגרדיל, ובמהלך מלחמת העולם השנייה היה מעורב גם בפעילות חשאית במסגרת המחתרת ההולנדית. הם היו נוצרים דתיים אדוקים מהזרם הקלוויניסטי וראו בסיוע ליהודים חובה מוסרית ודתית.

בשנת 1943 הסכימו להסתיר בביתם את פין מרקוס, ילדה יהודייה שנרדפה על ידי השלטון הנאצי. פין הובאה אליהם בסירה על ידי ליז’ה בייקרסמה, שחצתה איתה את ימת אייסלמיר. במהלך השהות שלה אצל הזוג ון-דייק קיבלה זהות בדויה בשם פין דקר ואף קיבלה מסמכים מזויפים שאפשרו לה ללמוד בבית הספר המקומי. התנאים אצל משפחת ואן דייק היו בסיסיים אבל בני הזוג קלטו אותה בחום ודאגו לה, כשהם מודעים לזהותה האמיתית. כדי לא לעורר חשד, ניהלה פין אורח חיים רגיל. היא למדה בבית הספר המקומי, שיחקה עם ילדי השכנים והלכה לכנסייה בימי ראשון. זהותה כיהודייה נותרה סוד, הידוע רק לבני הזוג, להוריה של טריינטה שגרו עמם, ולליז’ה בייקרסמה ששימשה כמקשרת בין מקומות המסתור.

בני הזוג הקפידו להזכיר לפין באופן יומיומי את זהותה הבדויה, מתוך חשש שמילה אחת לא זהירה תוביל לחשיפתה. הם חזרו כל ערב על המשפט "קוראים לך פין דקר ועזבת את רוטרדם בגלל הרעב".

במהלך תקופת המסתור אצל משפחת ון-דייק, פין שמרה על קשר עם הוריה באמצעות מכתבים קצרים שהועברו בחשאי על ידי ליז'ה. במהלך שהותה אצל משפחת ון-דייק חשה פין תחושת ביטחון ויציבות יחסית, ואף כינתה את דואה וטריינצ’ה "דוד" ו"דודה".

בקיץ 1944 נחשפה זהותה בעקבות הלשנה. כאשר נודע לדואה ון-דייק על כוונת ה-אס אס ושומרים מקומיים לערוך חיפוש בביתו, הוא פעל במהירות. בעזרת רעייתו, אנשי חינוך מקומיים וחברי המחתרת, הוציאו את פין מבית הספר דרך חלון הכיתה והיא הוברחה משם ברגע האחרון. החיפוש הסתיים בלא כלום והרשויות לא מצאו ראיות לשהותה של פין במקום ולפעילות המחתרת של דואה ון-דייק.

לאחר חילוצה הועברה פין למקום מסתור בכפר מורמרוודה (Murmerwoude), ובהמשך נמצא לה מקום מסתור חדש בביתם של וילם ואלטיה לחסמה נורדוויר בצוואגווסטיינדה (Zwaagwesteinde), שם התאחדה עם אחותה יהודית. בני הזוג ון-דייק המשיכו להיות מעורבים במאמצי ההצלה ובסיוע למחתרת עד תום המלחמה.

## הכרה והנצחה
בעקבות עדויות שנמסרו ליד ושם על פעילותם להצלת יהודים בתקופת השואה, החליטה הוועדה הציבורית לציון חסידי אומות העולם להכיר בדואה ון-דייק וטריינצ’ה ון-דייק כחסידי אומות העולם ב-2 בספטמבר 2007. הטקס התקיים בהאג ושמותיהם נחקקו בקיר הכבוד בגן חסידי אומות העולם ביד ושם, ירושלים.

## לקריאה נוספת
* .

## קישורים חיצוניים
* 

## הערות שוליים

קטגוריה:הולנדים חסידי אומות העולם
חוסן סיגר בוס והני זאבלה אליזבת (ואן דר הייד) בוס

**חוסן סיגר בוס והני זאבלה אליזבת (ואן דר הייד) בוס** (בהולנדית: ***'; [[24 בספטמבר]] [[1908]] – [[25 ביולי]] [[2004]], בהולנדית: ***'; 14 ביוני 1910 – 27 באוקטובר 2005) היו זוג הולנדים מאנסחדה, הולנד אשר הצילו יהודים בשואה והוכרו כחסידי אומות העולם.

## פעילות בתקופת השואה להצלת יהודים
חוסן והני היו זוג עם שני ילדים, סיגר והאנק, אשר חיו באנסחדה, הולנד. חוסן היה מנהל של מפעל מים והני למדה שפות נורדיות.

במרץ 1943 חוסן קיבל ידיעה שבעיירה הסמוכה רייסווייק, מוסתרת קבוצה של ילדים יהודים בתוך מלונה של כלבים. חוסן סיכם עם בעל המלונה שהוא ייקח איתו ילד אחד, בשם יוזף ואן פראג בן השש שהיה בעל שיער כהה. יום למחרת פשטו הנאצים על מכלאת הכלבים ועצרו את כל הילדים. אחותו של יוזף שהייתה כלואה יחד איתו נשלחה לאושוויץ ונספתה שם.

חוסן נסע עם יוזף ברכבת, נסיעה שהייתה מסוכנת מאוד מאחר שהיה ברור ממראהו החיצוני של יוזף, שאינו בנו. כדי להעסיק את יוזף הוא הקריא לו לאורך הנסיעה סיפורים עד שהגיעו לאנסחדה. על מנת להסתיר את זהותו היהודית של יוזף, בני משפחת בוס אימצו לו זהות חדשה בשם יוהנס (יופי) ואן דר ואל. הוא נולד באי בורנאו שבאינדונזיה לאב הולנדי ולאם אינדונזית. אימו נפטרה ואביו נעדר, ולכן נשלח לקרובי משפחתו בהולנד. משפחת בוס התנדבה לאמץ את הילד היתום. סיפור הכיסוי סופר שוב ושוב, עד כדי כך שיוזף האמין לו.

לזוג היו שני ילדים שהיו צעירים מיוזף, דבר שהקשה על הסתרתו. למרות זאת, הם טיפלו בו במסירות. על מנת לטשטש את ההבדלים בין הילדים הם גילחו לשלושתם את שערות ראשיהם. יוזף זוכר שאת השכלתו הבסיסית העניקה לו הני בוס, אשר נהגה להושיב אותו במטבח וללמד אותו תוך כדי הכנת האוכל מהמצרכים הדלים שעמדו לרשותה באותה עת, אף על פי שהוא העדיף לשחק בחוץ עם הילדים.

באפריל 1945, זמן קצר לאחר שחרור הולנד, חוסן סיפר ליוזף ולשני ילדיו סיפור על היהודים שחיו בארץ הקודש עד שהרומאים כבשו וגירשו אותם ממנה. הם התפזרו בכל העולם וחיו בין שאר העמים. הוא סיפר על כך שהיטלר עלה לשלטון ורדף את היהודים בכל אירופה. בגלל זה, היו הולנדים אשר הסתירו יהודים מהנאצים. לבסוף, הוא סיפר על ילד קטן שחי עם הוריו ואחותו, אשר נאלץ להתחבא מהגרמנים. תחילה במקום עם הרבה כלבים, ולאחר מכן הגיע למשפחה זרה באנסחדה. יוזף הבין שהוא הילד בסיפור.

יוזף עזב את בית משפחת בוס באוגוסט 1945.

## לאחר המלחמה
יוזף עבר לגור עם דודיו בהאג, ועלה לישראל בשנת 1951 בעידודם של חוסן והני בוס. יוזף שינה את שם משפחתו ל-"בר-פרג". בהמשך, חזר להתגורר עם אשתו וילדיו בהולנד. חוסן והני בוס המשיכו לדאוג לשלומו ולאורך כל השנים שמרו על קשר עם יוזף. יוזף המשיך לשמור על קשר גם עם ילדי משפחת בוס.

## הכרה והנצחה
בעקבות עדות בכתב של יוזף ב-10 בינואר 1998 ליד ושם וכן פנייתו של חבר קרוב של יוזף ליד ושם ב-25 בינואר 1998, החליטה הוועדה הציבורית לציון חסידי אומות העולם ב-21 בספטמבר 2015 להכיר בחוסן והני בוס כחסידי אומות העולם. טקס הכרתם התקיים בהאג, ושמם נחקק בקיר הכבוד בגן חסידי אומות העולם בירושלים.

יוזף התראיין על סיפור הצלתו והופיע בסרט תיעודי של סטיבן שפילברג, שבו רואיינו ניצולי שואה רבים.

## קישורים חיצוניים
* 

## הערות שוליים

קטגוריה:הולנדים חסידי אומות העולם
קטגוריה:חסידי אומות העולם
קטגוריה:זוגות חסידי אומות העולם
ג'ון הית'

**ג'ון הית**' (באנגלית: **John Heath**; 8 במאי 1758 – 13 באוקטובר 1810) היה עורך דין ופוליטיקאי אמריקאי, אשר ייצג את וירג'יניה בבית הנבחרים של ארצות הברית בשנים 1793–1797. בנוסף, היה ממייסדי אגודת פי בטא קפא וכיהן כנשיאה הראשון.

## ביוגרפיה
### ראשית חייו
הית' נולד ב־8 במאי 1758 בקהילת ויקומיקו שבמחוז נורת'מברלנד, מושבת וירג'יניה. הוריו היו מרי וג'ון הית' האב, ששירת כקפטן במלחמת האינדיאנים של שנת 1755 וכיהן כחבר בבית הבורג'סס של מושבת וירג'יניה.

את השכלתו המוקדמת קיבל ממורים פרטיים. בשנת 1775, בגיל 17, החל ללמוד במכללת ויליאם ומרי. הוא הצטיין בלימודי השפות הקלאסיות ונבחר על ידי חברי הסגל לשאת את הנאום הלטיני. ב־6 בדצמבר 1776 היה אחד מארבעת מייסדי אגודת פי בטא קפא, ושימש כנשיאה הראשון עד 24 בפברואר 1778. פי בטא קפא הייתה האגודה הראשונה בארצות הברית שאימצה אותיות יווניות.

בשנת 1778 השלים הית' את לימודיו במכללת ויליאם ומרי. בינואר 1779 חזר למוסד כדי ללמוד משפטים, ובמקביל מונה ללמד חיבור (כתיבה) בין 23 בינואר ל־5 ביוני 1779.

במהלך מלחמת העצמאות האמריקאית שירת הית' בצבא, לאחר שהתגייס בקיץ או בסתיו 1779, והמשיך לשרת כמעט עד סיום המלחמה.

### קריירה
הית' עסק בעריכת דין במחוז נורת'מברלנד. במושב מרץ 1792 ייצג 54 תיקים בפני בית המשפט העליון של המחוז, ובכך היה עורך הדין הפעיל ביותר באזור.

הוא מונה למלא מקום כתובע הכללי של וירג'יניה בשתי תקופות: מ־10 בספטמבר 1781 עד 12 במרץ 1784, ושוב מ־15 בנובמבר 1787 עד 13 במאי 1793. בסתיו 1782, בגיל 23, נבחר לייצג את מחוז לנקסטר בבית הנבחרים של וירג'יניה, וכיהן בשנים 1782–1783. הוא סירב להתמודד לכהונה נוספת, אך נבחר שוב וכיהן קדנציה שנייה בשנים 1784–1785.

החל מ־4 במרץ 1793 ייצג את וירג'יניה בבית הנבחרים של ארצות הברית בקונגרס השלישי, כנציג סיעת מתנגדי הממשל. הוא היה חבר בוועדת התביעות. בהמשך נבחר מחדש כנציג המפלגה הדמוקרטית-רפובליקנית לקונגרס הרביעי, וכיהן עד תום כהונתו ב־3 במרץ 1797.

לאחר מכן סירב להתמודד לכהונה נוספת בקונגרס וחזר לעסוק בעריכת דין במחוז נורת'מברלנד.

בשנת 1803 מינה המושל ג'ון פייג' את הית' כחבר במועצה החשאית של וירג'יניה, ותפקידו החל ב־3 בדצמבר 1803. במקביל המשיך לעסוק בעריכת דין בבתי המשפט של המדינה והממשל הפדרלי. הוא המשיך לכהן במועצה החשאית גם תחת המושלים ויליאם קייבל וג'ון טיילר האב, עד מותו באוקטובר 1810.

### חיים אישיים
ב־3 בדצמבר 1785 נישא הית' לסאלי אוול, בתו של קולונל ג'יימס אוול, בעל מטע גרינוויל שבמחוז פרינס ויליאם, וירג'יניה. לזוג נולדו ארבעה ילדים.

הית' ומשפחתו התגוררו בקהילת ויקומיקו שבמחוז נורת'מברלנד. בשנת 1791 רכש אחוזה במרחק של כקילומטר מהעיירה הנקראת כיום הית'סוויל, קרא לה ספרינגפילד ובנה בה בית. בשנת 1803 מכר את ספרינגפילד ונכסים נוספים במחוז ועבר לריצ'מונד עם מינויו למועצה החשאית של המדינה.

ג'ון הית' נפטר ב־13 באוקטובר 1810 בריצ'מונד, וירג'יניה.

### הנצחתו
בשנת 1776, כאשר בית הנבחרים של וירג'יניה ייסד רשמית את מושב המחוז של נורת'מברלנד, נקראה העיירה הית'סוויל על שמו.

## קישורים חיצוניים
* 

קטגוריה:אמריקאים ילידי וירג'יניה
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1758
קטגוריה:אמריקאים שנפטרו ב-1810
ניקו נאומסקו

**ניקו נאומסקו** (ברומנית: **Nicu Naumescu**) היה שחקן טניס שולחן יהודי-רומני. זכה במהלך הקריירה שלו ב-17 תארים, מהם שש פעמים אלוף רומניה ביחידים (1939, 1940, 1945, 1947, 1948 ו-1951).

## ביוגרפיה
באליפות העולם שנערכה בקהיר 1939 הוא סיים במקום חמישי בטורניר הקבוצתי ביחד עם ג'זה ארוס, ויקטור ולאדון ו-א. סיגיסוראנו. אותה שנה זכה לראשונה בקריירה שלו באליפות רומניה ביחידים ובזוגות מעורבים ביחד עם אנג'ליקה רוזיאנו, איתה זכה בעוד 4 אליפויות רומניה.

## קישורים חיצוניים
* By Jack Chivo, Sportivi evrei de top din România. O descoperire extraordinară Sep 23, 2021 

קטגוריה:ספורטאים יהודים רומנים
קטגוריה:שחקני טניס שולחן יהודים
קטגוריה:שחקני טניס שולחן רומנים
הזר (סרט, 2025)

**הזר** (בצרפתית: **L'Étranger**) הוא סרט דרמה צרפתי משנת 2025, שנכתב ובוים בידי פרנסואה אוזון, ומבוסס על הנובלה "הזר" משנת 1942 מאת אלבר קאמי. את דמותו של מרסו מגלם בנז'מן וואזן, ולצדו משתתפים רבקה מרדר, פייר לוטן, סוואן ארלו ודני לבאן בתפקידים משניים.

הסרט הוקרן בהקרנת בכורה עולמית במסגרת התחרות הרשמית של פסטיבל הסרטים של ונציה ה-82, ב-2 בספטמבר 2025, והיה מועמד לפרס אריה הזהב. הסרט עלה לאקרנים בצרפת ב-29 באוקטובר 2025, בהפצת חברת "Gaumont".

## רקע ועלילה
עלילת הסרט עוסקת בגבר צרפתי מנוכר ואדיש החי באלג'יריה הצרפתית, אשר שבועות אחדים לאחר הלוויית אמו יורה והורג גבר ערבי אלמוני בעיר אלג'יר. המשפט שנערך לאחר מכן בוחן לא רק את מעשה הרצח עצמו, אלא גם את אופיו ואישיותו של הנאשם. היצירה נחשבת לאבן דרך מרכזית בזרם האקזיסטנציאליסטי, ומקובל לראות בה את יצירת המופת של קאמי. הרומן עצמו נמנה עם הספרים הצרפתיים הנקראים ביותר בעולם, תורגם ל-75 שפות, ועובד בעבר לקולנוע בשנת 1967 בידי הבמאי האיטלקי לוקינו ויסקונטי, כאשר את דמותו של מרסו גילם מרצ'לו מסטרויאני.

## צוות השחקנים
* בנז'מן וואזן – **מרסו**
* רבקה מרדר – **מארי קרדונה**
* פייר לוטן – **רמון סינטס**
* דני לבאן – **סלמאנו**
* סוואן ארלו – הכומר
* מיריי פרייה – האם
* כריסטוף מלאבואה
* ניקולא ווד
* ז'אן-שארל קלישה
* האז'ר בוזאוויט – **ג'מילה**

## הפקה
במרץ 2025 הוכרז כי בנז'מן וואזן לוהק לתפקיד הראשי. פרנסואה אוזון הפיק את הסרט באמצעות חברת ההפקה שלו, "FOZ", בשיתוף פעולה עם "Gaumont", "France 2 Cinéma", "Macassar Productions" וחברת "Scope Pictures" הבלגית. צילומי הסרט החלו במרוקו באפריל 2025, ובמהלכם פורסם כי רבקה מרדר, פייר לוטן, סוואן ארלו ודני לבאן הצטרפו לצוות השחקנים.

## הפצה
הסרט נבחר להתמודד על פרס אריה הזהב במסגרת התחרות הרשמית של פסטיבל הסרטים של ונציה ה-82, שם נערכה הקרנת הבכורה העולמית שלו ב-2 בספטמבר 2025.

באפריל 2025 רכשה "Gaumont" את זכויות ההפצה הבינלאומיות של הסרט. במאי 2025 הציגה החברה את הסרט בשוק הקולנוע "Marché du Film" בפסטיבל הקולנוע בקאן, לצורך מכירתו למפיצים ברחבי העולם. הסרט עלה לאקרנים בבתי הקולנוע בצרפת ב-29 באוקטובר 2025 בהפצת "Gaumont". חברת "Music Box Films" רכשה את זכויות ההפצה בארצות הברית, לקראת הפצה עתידית בשנת 2026. הסרט עתיד לעלות לאקרנים גם בבריטניה במהלך 2026.

## ביקורות
### הצלחה קופתית
הסרט מכר כ-752 אלף כרטיסים בבתי הקולנוע בצרפת, והכניס סכום כולל של כ-6.3 מיליון דולר.
### תגובות ביקורתיות
באתר צבירת הביקורות "Rotten Tomatoes", קיבל הסרט את הציון 100% על בסיס 11 ביקורות. באתר "Metacritic", המשתמש בממוצע משוקלל, קיבל הסרט את הציון 79/100, בהתבסס על 7 ביקורות, דבר המעיד על ביקורות חיוביות ברובן.

דיימון וייז, בביקורת עבור "Deadline Hollywood", ציין כי הסרט הוא "עיבוד מוקפד ומעוצב היטב, אם כי לעיתים מעט כבד, לניסיון לחדור לליבה האפל של היצירה הספרותית".

## קישורים חיצוניים

## הערות שוליים

קטגוריה:סרטי דרמה צרפתיים
קטגוריה:סרטים צרפתיים מבוססי ספרים
קטגוריה:סרטי פרנסואה אוזון
דג חילזון מריאנה

**דג חילזון מריאנה** (שם מדעי: **Pseudoliparis swirei)** או **דג חילזון מריאנה הדאלי**, הוא מין של דג חילזון המצוי בעומקים הדאליים בשקע מריאנה במערב האוקיינוס השקט. הוא ידוע בטווח עומקים של 6,198–8,076 מטרים, כולל לכידה שבוצעה בעומק 7,966 מטרים, וזהו כנראה השיא לדג שנתפס על קרקעית הים. התאמות אנטומיות, פיזיולוגיות, מולקולריות וגנטיות שונות עוזרות למין זה לשרוד בעומקים כאלה.

זהו דג חיוור, דמוי ראשן, היכול להגיע לאורך של עד 28.8 סנטימטרים, באורך סטנדרטי, ולמשקל של כ-160 גרם. ככל הנראה זהו הטורף המוביל לאורך קטעים מסוימים של תעלת מריאנה, ניזון מסרטנים זעירים בבית גידול במים עמוקים עם רק מעט טורפים גדולים יותר. "דג החילזון המריאני" נמצא בשפע בבית הגידול שלהם במעמקי הים ומטיל ביצים גדולות יחסית שאורכן כמעט 1 סנטימטר קוטר.

## גילוי המין
הדגימות הראשונות של מין זה נתפסו בשנת 2014 במהלך משלחת של ספינת המחקר "Falkor". כדי ללכוד את הדגים, נעשה שימוש במלכודות מים עמוקים שנועדו למזער את הנזק לדגים שנתפסו במהלך העלייה. מקרל שימש כפיתיון. ממצאי דגי הדל מוגבלים, שכן שיטת לכידת המכמורת המשמשת לתפיסה גורמת להם להגיע לכמויות נמוכות מאוד ובמצב גרוע. הנציג הראשון של מין זה נתפס ב-15 בנובמבר 2014. ב-10 הימים הבאים נתפסו 35 דגים נוספים. נציג נוסף נתפס ב-29 בינואר 2017, במהלך משלחת של ספינת המחקר "Shinyo-maru". ההולוטיפ של המין הוא הדגימה הבוגרת USNM 438975 / HADES 200060, שנתפסה ב-21 בנובמבר 2014, בעומק של 7,949 מטרים.

## רישום עומק והתאמות
*Abyssobrotula galatheae* נחשבת בדרך כלל לשיאנית, בהתבסס על דג אחד שנתפס בקרקעית הים ב-8,370 מטרים, אך ייתכן שהוא נתפס ברשת שאינה נסגרת (רשת שפתוחה בדרך למעלה ולמטה אל המעמקים) ולכן אולי היה רדוד יותר. מתחרה נוסף הוא *Echiodon neotes*, שנתפס בעומק 8,200–8,300 מטרים, אך סביר להניח שזה היה ממים פתוחים (לא מקרקעית הים). רק מין דגים אחד נוסף תועד מעומקים העולים על 8,000 מטרים, מה שנקרא דג חילזון אתרי (החי באותו אזור כמו *Pseudoliparis swirei* אך מעט עמוק יותר), אך הוא נראה רק בסרטים ונשאר בלתי מתואר.

עקב הלחץ הקיצוני בים עמוק, 8,000–8,500 מטרים נראה כעומק המקסימלי התאורטי האפשרי לדגים.

בהשוואה לדגי חילזון במים רדודים, ל"דג החילזון המריאני" מספר התאמות יוצאות דופן לבית הגידול החשוך והלחץ הגבוה שלו, כולל עור שקוף חסר פיגמנט, איברים וביצים מסוימים מוגדלים, השרירים דקים יותר, התאבנות עצמותיו (בעיקר הגולגולת) אינה שלמה, נראה כי יש לו יכולת מעטה או שהוא חסר יכולת ראייה כלל, ישנם מנגנונים המאפשרים לחלבונים בגופו להמשיך לתפקד, והבדלים בקרומי התאים לשמירה על גמישותם.

## אטימולוגיה
בשמו המדעי – *Pseudoliparis swirei* – קרוי על שם הרברט סוויר, סגן הניווט הראשון של HMS צ'לנג'ר ומחבר הספר "מסע של הצ'לנג'ר, סיפור אישי על הקפת העולם ההיסטורית בשנים 1872–1876". בשנת 1876 מצאה המשלחת את תהום צ'לנג'ר, בית גידול של דג חילזון מריאנה.

## רבייה
מחקר שנערך על נקבות הראה כי ביצים בוגרות גדולות באופן יוצא דופן, עד קוטר של 9.4 מילימטרים, וסך הכל עד 23 ביצים בוגרות לכל נקבה, כל אחת גדולה מ-5 מילימטרים, אשר לסירוגין הוחלפו על ידי ביצים קטנות ולא בשלות, שמספרן היה כ-850. ביצים בגודל בינוני נראו לעיתים רחוקות. אפילו בביצים הגדולות ביותר, לא נמצאו מבנים המצביעים על התפתחות העובר בתוך הביצים. ישנן אינדיקציות לכך שזחלי "דג חילזון מריאנה" ולפחות כמה דגי הדל אחרים מבלים זמן במים פתוחים בעומקים רדודים יחסית, פחות מ-1,000 מטרים.

## קישורים חיצוניים

## הערות שוליים

קטגוריה:דגי האוקיינוס השקט
אגן טוראן

ממוזער|אגן טוראן (אזור המוקף בקו כתום)
**אגן טוראן**, **שפלת טוראן** או **שקע טוראן** הוא אזור אגן מדברי המשתרע מדרום טורקמניסטן דרך אוזבקיסטן ועד קזחסטן.

## גאוגרפיה
אזור אגן טוראן שוכן ממזרח לים הכספי ומדרום-מזרח לים ארל, בתוך אגן הים הכספי העצום. בחלקו הוא משתרע גם על חלקים מעל פני הים. זהו אחד ממרחבי החול הגדולים בעולם, המשתרע על שטח של כ־3 מיליון קמ"ר. בממוצע, האזור מקבל פחות מ־380 מילימטר של משקעים בשנה. מדבר קאראקום ממוקם בחלק הדרומי של אגן טוראן.

החלק של השקע הסמוך לים אראל הוא אגן ללא מוצא. הוא כולל רשת של נחלי אכזב שמסתיימים באגמי מלח עונתיים.

שלוש הערים הגדולות בשקע טוראן הן דשוגוז בטורקמניסטן, נוקוס ו, גם היא באוזבקיסטן. שקע "ופדינה אקצ'ניה" בטורקמניסטן מגיע לעומק של 81 מטרים מתחת לפני הים. נהר אמו דריה זורם בכיוון דרום־מזרח לצפון־מערב בתוך אגן טוראן.

בתקופות הפליוקן והפליסטוקן, שטחה של שפלת טוראן של ימינו היה תחתיתו של ים טוראן העצום, שהתפצל לים הכספי ולימת אראל לפני כעשרת אלפים שנה.

## הערות שוליים

קטגוריה:שקעים
להתראות, ג'ון

**להתראות, ג'וּן** (באנגלית: **Goodbye June**) הוא סרט דרמה משפחתית בריטי משנת 2025 בבימויה של קייט וינסלט (עבודת בימוי ראשונה) שגם משחקת בתפקיד ראשי לפי תסריט שנכתב על ידי בנה, ג'ון אנדרס .

העלילה היא על משפחה שמתאספת ערב חג המולד סביב מיטתה של אם המשפחה הגוססת. הסרט מופץ על ידי נטפליקס.
## תקציר העלילה
ג'וּן צ'שר (הלן מירן) ובעלה ברנרד/ברני (טימוטי ספול) גרים בצ'לטנהאם, בריטניה. הם הורים לשלוש בנות ובן.

הבת הבכורה הלן (טוני קולט) היא רווקה שעוסקת בספיריטואליזם ומצוייה בהריון מגבר שהסכים לבקשתה לאחר שחתמה לו שאינו מחויב לילד שייוולד.

הבת השנייה ג'וליה (קייט וינסלט) היא היציבה במשפחה. הקימה משפחה, עובדת קשה ותומכת כספית בכולם. היא נמצאת במתח ובריב בלתי פוסק עם הבת השלישית, מולי (אנדראה רייסבורו) שגם לה יש משפחה.

הבן הצעיר קונור (ג'וני פלין) גר עם ההורים ועדיין לא מצא את מקומו בעולם.

ג'וּן סובלת מסרטן בשלב מתקדם לאחר שהטיפול הכימותרפי לא עזר. היא מתמוטטת בבית וקונור מפנה אותה לבית החולים. האב ברני הוא נכה וסובל מצליעה קשה וכאילו אינו מודע למצב המשפחה בכלל ולאשתו בפרט.

לקראת חג המולד מורע מצבה של ג'וּן והמשפחה מתרכזת סביב מיטתה. ג'ולי ומולי משלימות וכולם מעלים מחזה לחג המולד כשג'ון צופה בנחת ונרדמת לעולמים.

## צוות השחקנים

## קישורים חיצוניים

*קדימון להיתראות ג'וּן, באתר יוטיוב
* 

קטגוריה:סרטי 2025
קטגוריה:סרטים בריטיים
קטגוריה:סרטים באנגלית
קטגוריה:סרטי דרמה בריטיים
קטגוריה:סרטי חג המולד
קטגוריה:נטפליקס: סרטים
הוויכוח האנטישמי בברלין

**הוויכוח האנטישמי בברלין** היה פולמוס ציבורי בקיסרות הגרמנית בין השנים 1879–1881 סביב השפעת היהדות, כלומר "השאלה היהודית". באותה תקופה, כונה הוויכוח על שמו של ההיסטוריון הפרוסי הנודע וחבר הרייכסטאג היינריך פון טרייצ'קה, שמאמר שלו הצית תגובות של פוליטיקאים ואינטלקטואלים רבים, ובכללם זאת של מתנגדו ההיסטוריון, פוליטיקאי וזוכה פרס נובל בספרות תאודור מומזן, בשנת 1880.

המחלוקת הביאה את המונח "אנטישמיות", שטבע משה שטיינשניידר בשנת 1860, ואשר העיתונאי וילהלם מאר הפיץ בציבור בשנת 1879, למונח מוכר בכל רחבי המדינה, והכניס את הדיון בה אל תוך הבורגנות המשכילה הגרמנית  ואל האוניברסיטאות. המחלוקת סיפקה במה לדרישות התנועה הברלינאית  ובראשה אדולף שטקר, להגביל את האמנציפציה ליהודים. המחלוקת אפשרה לפטיציה האנטישמית שהוגשה באוגוסט 1880, ששאפה להדיר יהודים מכל משרות המדינה הבכירות ולעצור את ההגירה היהודית, לזכות בתשומת לב ותמיכה.

## ראשית הפולמוס
ב-15 בנובמבר 1879 פרסם טרייצ'קה מאמר בכתב העת השנתונים הפרוסיים , שאותו ערך. רוב המאמר, ששמו "הסיכויים שלנו", עסק בסקירה שנתית של מדיניות החוץ והפנים של האימפריה הגרמנית. הוא בירך על התנהלותו של אוטו פון ביסמרק בקונגרס ברלין באותה שנה. האחדות החיצונית, כך טען, דורשת את "ייסודו הפנימי של הרייך", כלומר "רגש לאומי מחוזק", וכדי להגן על "המונרכיה החוקתית" יש לתקוף את "האויבים הפנימיים של הרייך" (Reichsfeinde).

חמשת העמודים האחרונים של המאמר עסקו בסכנות שלדעתו איימו על האחדות הלאומית. הוא ראה אותה נתונה בסכנה מצד "הפילנתרופיה הרכרוכית של תקופתנו" ו"קיום לאומי נבדל" של יהודי גרמניה, וטען שהם מתנגדים לאיחוד הלאומי הגרמני ולא מוכנים להיטמע חברתית. עם זאת, לדבריו, הם חייבים לגרמניה חוב של הכרת תודה על האמנציפציה. בדומה למה שעשה לפניו ארנסט מוריץ ארנדט, הוא תיאר חזון מאיים של זרם הגירה יהודי מן האזורים הפולניים של האימפריה הרוסית או של אוסטרו־הונגריה:

"מעבר לגבולנו המזרחי חודרת שנה אחר שנה, מן העריסה הפולנית הבלתי־נדלית, חבורה של צעירים שאפתנים, מוכרי מכנסיים, אשר ילדיהם וילדי־ילדיהם עתידים לשלוט בבוא היום בבורסות ובעיתונים של גרמניה; ההגירה הולכת וגוברת, והולכת ונעשית חמורה יותר ויותר השאלה כיצד נוכל למזג את העם הזר הזה עם עמנו שלנו."

הוא דרש מה"אזרחים היהודים שבקרבנו": "עליהם להיעשות גרמנים, לחוש בפשטות ובהגינות כגרמנים – מבלי לפגוע באמונתם ובזיכרונותיהם הקדושים העתיקים, היקרים לכולנו; שכן אין אנו רוצים שלאחר אלפי שנים של תרבות גרמאנית יבוא עידן של תרבות כלאיים גרמנית־יהודית."

את האקלים החברתי של אותה תקופה סיכם במשפט: "עד למעגלי ההשכלה הגבוהים ביותר, בקרב אנשים שהיו דוחים בשאט נפש כל מחשבה של אי־סובלנות כנסייתית או יהירות לאומית, נשמע כיום בפה אחד: היהודים הם אסוננו!"

## קישורים חיצוניים

* 'היסטוריה של רדיקליזציה מצטברת', באתר יד ושם
* 'היהודים בחיי העמים', מאמר של שולמית וולקוב באתר המרכז לטכנולוגיה חינוכית (ראה בפרק ד' והערת שוליים מספר 50)

## הערות שוליים

קטגוריה:גרמניה: אנטישמיות
קטגוריה:ויכוחי יהודים–נוצרים
קטגוריה:הרייך הגרמני
קטגוריה:ברלין: היסטוריה
מגבעת גלנגרי

280px|ממוזער
**מגבעת גלנגרי** (באנגלית: **Glengarry**) היא מגבעת מסורתית המזוהה עם לבוש ההיילנדס הסקוטיים ונפוצה בשימוש אזרחי כמו גם במדים טקסיים יחידות סקוטיות ב וצבאות מדינות ההסכמה.

באופן טיפוסי הגלנגרי הוא כובע צמר עבה בצורת "סירה" ללא מצחייה, בעל כדור צמר קטן (toorie) בחלקו העליון, סרט מעוטר או פפיון בצד שמאל וזוג סרטים תלויים בחלק האחורי. דגמים רבים כוללים רצועה משובצת באדום–לבן מעל שפת המגבעת, כאשר צבע הפון-פום, סגנון הסרט המעוטר, והסרטים האחוריים משתנים בהתאם לארגון, יחידה צבאית או שיוך שבטי של החובש. הגלנגרי נלבש כחלק מלבוש היילנדי אזרחי רשמי ובלתי-רשמי, ומהווה חלופה למגבעת הבלמורל או לטאם או-שאנטר. בשימוש צבאי הגלנגרי לוקח את מקומו של כובע הצד שאף התפתח ממנו.

## היסטוריה
220px|ממוזער|איור של חייל חובש גלנגרי
מבחינה היסטורית, נקשר שמה של המגבעת לחבל גלנגרי בהיילנדס (וענף גלנגרי של שבט מקדונלד), ורגימנט ההגנה גלנגרי שהוקם ב-1794 על ידי אלכסנדר ראנלדסון מקדונל מגלנגרי; המסורות אף זוקפת לזכותו את המצאת הכובע, אף כי לא ברור אם הדגמים המוקדמים היו גלנגרי שטוחה-מתקפלת במובן המודרני או וריאציה של מגבעת הצבא הסטנדרטית של התקופה. מחקרים היסטוריים מציינים כי הגלנגרי הצבאי הקלאסי (בצורת הסירה המוכרת) הופיע כנראה רק בשנות ה-40 של המאה ה-19, כאשר לוטננט קולונל לדרדייל מול הכניסו ככיסוי ראש לנגני חמת החלילים של רגימנט הרגלים ה-79 (קמרון היילנדרים). באמצע המאה ה-19 הפכה המגבעת בהדרגה לכיסוי הראש ללבוש לא פורמלי המזוהה עם הרגימנטים הסקוטיים בצבא הבריטי, ולאחר 1852 אומצה באופן נרחב ככובע אחיד ביחידות ההיילנדס (עם התאמות לכל רגימנט) מלבד רגימנט המשמר השחור שהמשיך להשתמש במגבעת נוצות המסורתי שלו.

ב-1874 אומצה גרסה מופשטת של הגלנגרי ככובע בלתי-רשמי לכלל הרגימנטים בצבא הבריטי, ומהתפתחות זו צמח גם כובע הצד של סוף המאה ה-19 ותקופת מלחמותיה הוויקטוריאניות של בריטניה. בתקופה הוויקטוריאנית ולאחריה יוצרו כמויות גדולות של גלנגרי גם לשימוש אזרחי, לרבות כסחורה לחברת מפרץ הדסון, והכובעים שולבו בלבוש מסורתי בקרב קבוצות ילידיות בצפון אמריקה, לעיתים עם עיטורי חרוזים, ריקמת שיער-איילים וצורכי טקס אחרים. כיום נותרת מגבעת גלנגרי חלק מרכזי מהלבוש הרשמי של הרגימנט המלכותי של סקוטלנד, של תזמורות חמת חלילים אזרחיות, ושל ארגונים שונים, והיא ממשיכה לסמל השתייכות סקוטית וטקסיות היילנדס בעולם המודרני.

## ראו גם
* ברגמיצה
* כובע גריסון
* כומתה
* מגבעת בלמורל
* כובע צד
* מגבעת נוצות

## קישורים חיצוניים

* 
* 

## הערות שוליים

קטגוריה:כובעים
קטגוריה:סקוטלנד: סמלים לאומיים
קטגוריה:מדי צבא
מרין וסילה-גולדברגר

**מרין וסילה-גולדברגר** (ברומנית: **Marin Vasile-Goldberger**; 1919 – ?) היה שחקן טניס שולחן יהודי-רומני. סגן אלוף עולם בטורניר לקבוצות (פראג 1936) ואלוף רומניה ביחידים (1935).

## ביוגרפיה
גולדברגר נולד וגדל בקלוז'. הוא החל לשחק טניס שולחן לאחר 1930 ועבד במועדון הגיבור קלוז' עד 1935. לאחר מכן אימן ב-UEC (Uzinele Electrice Cluj), ארגון ספורט לפיתוח טניס שולחן בקלוז' ולאימון שחקנים שייצגו את רומניה ברחבי העולם.

### 1934
באליפות רומניה לקבוצות בשנת 1934 זכה בתואר עם קבוצת הגיבור קלוז'.

### 1935
#### אלוף רומניה
באליפות רומניה שנערכה ב-1935 זכה באליפות רומניה בטורניר ליחידים ובטורניר לקבוצות בפעם השנייה ברציפות

### 1936
#### סגן אלוף עולם
באליפות העולם שנערכה בפראג, צ'כוסלובקיה בשנת 1936 זכה במדליית כסף בטורניר הקבוצתי, ביחד עם פרקש פנט, וויקטור ולאדון, ארווין דיאמנדשטיין ויון פופ אחרי אוסטריה. נוסף לכך הגיע לשלב שמינית הגמר בטורניר ליחידים שבו הפסיד ליהודי-פולני סמואל שיף.

הוא נודע במשחק נגד מישל הגנואר מצרפת בטורניר הקבוצתי שנערך שבע שעות ו-35 דקות, שבו התחלפו שלושה שופטים. המשחק הופסק לבסוף בתוצאה 5–3 לגולדברגר והוכרע בהטלת מטבע לטובת גולדברגר.

### 1939
באליפות העום שנערכה בקהיר שנת 1939 הוא סיים במקום חמישי בטורניר הקבוצתי.

לאחר 1950 הוא התיישב בשווייץ, שם סיים את לימודיו קודם לכן.

## קישורים חיצוניים
* מרין וסילה-גולדברגר, באתר *Table Tennis Guide* 
* FEDERATIA ROMÂNA TENIS DEMAS עמוד 1270 

קטגוריה:ספורטאים יהודים רומנים
קטגוריה:שחקני טניס שולחן יהודים
קטגוריה:שחקני טניס שולחן רומנים
Wildfire (אלבום של לורן)

***Wildfire *** הוא אלבום האולפן השלישי של הזמרת השוודית לורן. את האלבום הוציאה לאור ב-27 במרץ 2026 חברת התקליטים פולידור רקורדס ו-Human Creation, כתשע שנים לאחר הוצאת אלבום האולפן השני שלה, *[[Ride (אלבום של לורן)|Ride]]*.

## רשימת רצועות

## היסטוריית יציאות לאור

## קישורים חיצוניים

## הערות שוליים

קטגוריה:אלבומים באנגלית
אווה מריה (זמרת)

**אווה מריה קאוואש פוּץ** (בסלובנית: **Eva Marija Kavaš Puc**; נולדה ב-24 בדצמבר 2005), הידועה בשמה הפרטי **אווה מריה**, היא זמרת-יוצרת וכנרת לוקסמבורגית. בשנת 2026 עתידה לייצג את  בתחרות האירוויזיון עם השיר "Mother Nature".

## ביוגרפיה
מריה נולדה וגדלה בלוקסמבורג למשפחה ממוצא סלובני. הוריה הם מרטין ונטשה פוץ. אביה יליד ליובליאנה, בירת סלובניה, ואמה ילידת בלטינצי שבצפון-מזרח המדינה. את השכלתה המוזיקלית רכשה בקונסרבטוריון של לוקסמבורג, שם עברה הכשרה רב-תחומית בתחומי הכינור, פיתוח הקול, הפסנתר והגיטרה בס, והעמיקה בלימודי סגנונות מוזיקליים מגוונים, ובהם ג'אז ומוזיקה קלאסית לצד פופ ורוק. נכון לשנת 2026, היא מצויה בשנתה האחרונה ללימודי כתיבת שירים בלונדון.

ב-30 באוקטובר 2025 הודיע תאגיד השידור הלוקסמבורגי RTL על השתתפותה של מריה בקדם האירוויזיון הלאומי, *Luxembourg Song Contest 2026*. בגמר התחרות ביצעה את השיר "Mother Nature", אלמנט בולט הופעתה היה היותה יחפה בעת ביצוע השיר. היא זכתה במקום הראשון הן בהצבעת חבר השופטים והן בהצבעת הקהל. בעקבות זכייתה, נבחרה לייצג את  באירוויזיון 2026, שיתקיים בווינה שבאוסטריה.

## קישורים חיצוניים

## הערות שוליים

קטגוריה:זמרים לוקסמבורגים
קטגוריה:נציגי לוקסמבורג באירוויזיון
קטגוריה:משתתפי אירוויזיון 2026
קטגוריה:ילידות 2005
בן ציון ויטלר

**בן-ציון ויטלר** (1907–1961) היה שחקן תיאטרון יידיש מפורסם, קומיקאי, זמר ופזמונאי.

## קורות חייו
בן-ציון ויטלר נולד בשנת 1907 בעיירה בעלז שבגליציה (בעבר בפולין, כיום חלק מאוקראינה). בגיל שש עבר עם משפחתו לווינה, שם קיבל חינוך דתי חסידי קפדני.

בשנת 1919, בגיל 12, הצטרף בסתר ובשם בדוי לתיאטרון *Freie jüdische Volksbühne* בווינה, מתוך חשש לתגובת משפחתו. הוא עבד תקופה קצרה כעיתונאי בשבועון הציוני הגרמני Wiener Morgenzeitung (עיתון הבוקר של וינה). בשנת 1926 חזר לסצנת התיאטרון של וינה, הופיע בקומדיות ואופרטות, והשתתף במופעים בפריז, לונדון, דרום אפריקה, צרפת ווינה.

ויטלר שהה שלוש שנים בפולין באמצע שנות ה-30, והפך ל"אהוב הציבור". בשנת 1937 הופיע בריגה במחזות "חתונה בעיירה" ו"החתונה הגליציאנית" מאת ויליאם סיגל. הוא שיחק בתפקיד ראשי במחזות של שלום עליכם "ינקו הצועני", "קפריזה של מיליונר", "האמריקאי ליטוואק", "הקצין האמיץ", "הג'נטלמן השודד", "כוח האהבה", "הכלה ושלושת אחים", "החתן המוזהב", "סף השמחה","קשה להיות יהודי", ב"הדיבוק" של אנ-סקי, "אלוהים, אדם ושטן" מאת יעקב גורדין ו"יאנקעל הנפח" מאת דוד פינסקי.

בשנת 1940 היגר עם רעייתו השחקנית והזמרת, שפרה לרר, ויצא עימה לסבב הופעות ברחבי ארצות הברית. הוא הופיע במחזות נוספים של סיגל, "האישה הנשכחת" בתיאטרון הופקינסון בניו יורק, ו"חלום מוזהב" בתיאטרון דאגלס בשיקגו.

בשנת 1946 השתתף במחזה מאת קלמנוביץ', "Home Sweet Home", בתיאטרון מיטרה בבואנוס איירס, ארגנטינה. לאורך שנות ה-50, הוא הופיע עם אשתו שיפרה לרר, ילידת ארגנטינה, ברחבי צפון ודרום אמריקה, בישראל ובדרום אפריקה.

ויטלר נפטר מגידול במוח בשנת 1961.

## שיריו
ויטלר הקליט מאות שירים, בין להיטיו המפורסמים:
* באליבטע (אהובה)
* היי דז'אנקויה
* ורשה
* אַכציק ער און זיבעציק זי (הוא בן 80, היא בת 70)
* ביאליסטוק
* מיין אלטע היים (חייה וחייך)
* אויפן וועג שטייט א בוים (על הדרך עץ עומד)
* לעב און לאך (חייה וחייך)
* קראָכמאַלנע גאַס (רחוב קרוכמלנה)
* זינג, ברידער, זינג! (שירו, אחים, שירו!)
* בלז (עיירתי בלז)
* ראזשינקעס מיט מאנדלען (צימוקים ושקדים)

## קישורים חיצוניים

* "Benzion Witler", באתר Museum of Family History **(באנגלית)**
* "Benzion Witler", באתר Save The Music **(באנגלית)**
* דיסקוגרפיה של בן ציון ויטלר, באתר Qube

## הערות שוליים

קטגוריה:משוררים כותבי יידיש
קטגוריה:משוררי יידיש פולנים
קטגוריה:שחקני תיאטרון יידיש
קטגוריה:שחקני תיאטרון יהודים פולנים
קטגוריה:מלחינים יהודים פולנים
קטגוריה:תיאטרון יידיש
קטגוריה:יהודים שהיגרו מפולין לארצות הברית
ירון כהן (אלוף-משנה)

**ירון כהן** הוא איש צבא לשעבר בדרגת אלוף-משנה המשמש כראש מנהלת החטופים, הנעדרים, השבים ובני משפחותיהם במשרד ראש הממשלה. שימש במגוון תפקידי שלישות ומשאבי אנוש בצה"ל, ובמסגרת שירות המילואים שימש כמפקד חמ"ל הנפגעים בצה"ל וכיהן כמנהל משאבי אנוש של מחוז צפון במכבי שירותי בריאות.

## ביוגרפיה
כהן נולד בירושלים בשנת 1970. סיים את לימודיו בישיבת חורב בירושלים, ולאחר מכן היה מחניכי המחזור הראשון של מכינת עלי, המכינה הקדם צבאית בעלי. הוא בעל תואר ראשון בתקשורת ומדעי המדינה מאוניברסיטת בר-אילן ובעל תואר שני בניהול ומדעי המדינה מאוניברסיטת חיפה במסגרת היותו חניך בהמכללה לביטחון לאומי. בנוסף, הוא בוגר המכללה הבין-זרועית לפיקוד ולמטה, ומגוון קורסי הכשרה בתחומי התייעלות בארגונים, מנהיגות חברתית וניהול.

### שירות צבאי וקריירה
כהן החל את שירותו הצבאי ב-1989 כלוחם שריון ומפקד טנק בחטיבה 188. לאחר שסיים קורס קצינים שימש קצין שלישות בגדוד 13 של חטיבת גולני, ומשם המשיך לתפקידי שלישות ומשא"ן בחטיבת גולני, בחטיבת אלכסנדרוני, בחטיבת החרמון ובפיקוד המרכז. בשנת 2003 הועלה לדרגת סא"ל ומונה לקצין השלישות האוגדתי באוגדה 98, ובשנת 2005 מונה לקצין השלישות האוגדתי בעוצבת הגליל, שם הוביל את מערך משאבי האנוש של האוגדה במהלך מלחמת לבנון השנייה. בהמשך מונה לתפקיד רע"ן תגבורת סדיר ביחידת מיטב.

בשנת 2011 הועלה לדרגת אל"ם והתמנה לתפקיד קצין שלישות פיקודי בפיקוד הצפון, ובתפקידו האחרון שימש כרמ"ח משאבים, תכנון ובקרה באגף כח האדם.

בשנת 2017 סיים את שירות הקבע ופרש מצה"ל, ובמסגרת שירות המילואים שימש בין השנים 2017-2020 כמפקד חמ"ל הנפגעים בצה"ל.

בין השנים 2018 ל-2024 היה מנהל משאבי אנוש של מחוז צפון במכבי שירותי בריאות.

עם תחילת מלחמת חרבות ברזל, הצטרף לצוות המילואים של גל הירש, שמונה לתפקיד הממונה על סוגיית החטופים והנעדרים, ושימש כאחראי על בניית תמונת המצב. בנובמבר 2023 החליטה הממשלה על הקמת מנהלת החטופים, הנעדרים, השבים ובני משפחותיהם, וכהן מונה לעמוד בראשה. עם חזרתו של רן גואילי, אחרון החטופים, בינואר 2026, עברה עבודת המנהלת להתמקד בשיקום השבים, בני משפחותיהם ומשפחות השבים החללים.

## חיים אישיים
כהן גר ביישוב מורשת. הוא נשוי לתמר ולהם 5 ילדים.

## קישורים חיצוניים
* 

## הערות שוליים

קטגוריה:אלופי-משנה בצה"ל
קטגוריה:ישראלים שנולדו במאה ה-20
בשעות הקטנות של הלילה (מיני-אלבום)

"**בשעות הקטנות של הלילה**" (מכונה גם "**השעות הקטנות של הלילה**" או "**אריק איינשטיין**") הוא מיני-אלבום הבכורה של הזמר-יוצר אריק איינשטיין, אשר יצא לאור בשנת 1960. הייתה זו הוצאתו הראשונה של איינשטיין כאמן סולו.

את יציאתו של המיני-אלבום ליווה סינגל הבכורה של איינשטיין, "בשעות הקטנות של הלילה".

## רשימת השמעה

## הערות שוליים

קטגוריה:אלבומי אריק איינשטיין
קטגוריה:מיני-אלבומים מ-1960
קטגוריה:אלבומי חברת הד ארצי
קטגוריה:מיני-אלבומים בעברית
קולומבוס (קניון)

**קולומבוס** (ברוסית: **ТРЦ Columbus**) הוא מרכז קניות גדול הנמצא בדרום מוסקבה.

קולומבוס הוא אחד ממרכזי הקניות והבידור הגדולים ביותר במוסקבה, הממוקם בנפת צ'רטאנובו המרכזית
על כביש ורשבסקויה וצמוד לתחנת המטרו פרז'סקאיה . המתחם העצום מכיל למעלה מ-350 חנויות.

בחברת Concept Design, פיתחו את הקונספט האדריכלי למרכז הקניות קולומבוס, כולל פרויקטים של עיצוב חזית ועיצוב פנים, ועיצוב הנוף בתוך מרכז הקניות. העבודה בוצעה בשיתוף פעולה עם חברת הייעוץ הבינלאומית Cushman & Wakefield . האדריכלים קיבלו השראה מסנטרל פארק בניו יורק - מרחב ציבורי ייחודי עם תנועת הולכי רגל פשוטה ואינטואיטיבית.

## קישורים חיצוניים

* 

## הערות שוליים

קטגוריה:מוסקבה: מרכזי קניות
וולטר ג'ונס (פוליטיקאי מווירג'יניה)

**וולטר ג'ונס** (באנגלית: **Walter Jones**; 18 בדצמבר 1745 – 31 בדצמבר 1815) היה פוליטיקאי ורופא אמריקאי שפעל בסוף המאה ה־18 ובתחילת המאה ה־19, ואף כיהן כחבר בית הנבחרים של ארצות הברית מטעם וירג'יניה.

## ביוגרפיה
### ראשית חייו והשכלה
ג'ונס נולד ב-18 בדצמבר 1745 בוויליאמסבורג שבמושבת וירג'יניה. בשנת 1760 השלים את לימודיו במכללת ויליאם ומרי. לאחר מכן למד רפואה באדינבורו שבסקוטלנד וקיבל בשנת 1770 תואר דוקטור לרפואה.

### קריירה
לאחר שובו למחוז נורת'מברלנד שבווירג'יניה, מונה בשנת 1777 לרופא הראשי של המחלקה הצבאית האמצעית. בשנים 1785–1787 כיהן כחבר הסנאט של וירג'יניה. בשנת 1788 שימש ציר בוועידת האשרור של וירג'יניה, שהתכנסה בתיאטרון ריצ'מונד.

בשנת 1796 נבחר מטעם המפלגה הדמוקרטית-רפובליקנית לבית הנבחרים של ארצות הברית, וכיהן בו בשנים 1797–1799. בשנת 1802 חזר לכהן בסנאט של וירג'יניה (בשנים 1802–1803), ובאותה שנה נבחר שוב לבית הנבחרים של ארצות הברית, שבו כיהן בין השנים 1803–1811.

### חיים אישיים
בנו, הנושא את אותו השם וולטר ג'ונס (1775–1861), עסק רוב חייו בעריכת דין בוושינגטון. על פי הדיווחים, הוא טען ביותר מ־300 תיקים בפני בית המשפט העליון של ארצות הברית, בהם גם התיק הידוע מק'קולק נגד מרילנד, יותר מכל עורך דין אחר בהיסטוריה האמריקאית. הבן היה מיודד עם ג'יימס מדיסון, ג'ון מרשל וג'ון קלהון, החזיק בדרגת מייג'ור גנרל בצבא, והוביל את מיליציית מחוז קולומביה בטקסי השבעת נשיאים.

וולטר ג'ונס הבן היה גם חבר במכון הקולומביאני לקידום האמנויות והמדעים, אגודה יוקרתית שחבריה כללו נשיאים לשעבר כמו אנדרו ג'קסון וג'ון קווינסי אדמס, וכן אנשי צבא, ממשל, רפואה ומקצועות נוספים מן הבולטים בתקופתו. הוא חי עד ראשית מלחמת האזרחים האמריקאית והתנגד בתוקף לפרישתה של וירג'יניה מן האיחוד.

### מותו והנצחתו
וולטר ג'ונס האב נפטר ב־31 בדצמבר 1815 במחוז וסטמורלנד שבווירג'יניה, ונקבר בבית הקברות המשפחתי באחוזת "הייפילד", סמוך למה שהיא כיום העיירה קלאו, וירג'יניה.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:בוגרי מכללת ויליאם ומרי
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1745
קטגוריה:אמריקאים שנפטרו ב-1815